《题海慧寺画水壁》
宋代·释德葵

君不见昔人十日画一水，摩挲洼窿随手起。
若非胸次吞江湖，安得波澜来笔底。
我来萧寺观奇踪，壁间隐隐腾蛟龙。
初疑乘风驭弱水，恍然坐我蓬莱宫。
又疑去年八月秋水溢，阴风袭人廊庑湿。
谁知画者巧通神，董羽至今羞死笔。
此水不是画，一水一水势相及。
对此融神坐终日，后人虽画画不出。
何如倒却毗陵华严壁，海慧北廊推第一。

作者简介：释德葵，华亭（今上海市松江县）僧（明正德《松江府志》卷一八）。今录诗三首。